ผักเหลียง ผักใบจากป่า ถูกปากคนเมือง
ผักเหลียงหรือที่คนทั่วไปนิยมเรียกว่าใบเหลียง หรือผักเหมียง เป็นไม้พุ่มยืนต้นขนาดเล็ก มีความสูงราว 4 เมตร เป็นพืชที่งอกและเติบโตตามธรรมชาติในป่าของประเทศไทย มาเลเซียและอินโดนีเซีย ซึ่งมีภูมิอากาศร้อน และยังไม่มีรายงานถึงพืชชนิดนี้ในประเทศฝั่งตะวันตก ในประเทศไทยเรานั้นจะพบต้นผักเหลียงในบริเวณจังหวัดภาคใต้ตอนบน ตั้งแต่ประจวบคีรีขันธ์ เรื่อยไปจนถึงจังหวัดตรัง ใบเหลียงมีสีเขียวอ่อนหากอยู่ในที่ร่ม ใต้ต้นไม้สูงที่มีร่มเงาหนาแน่น แต่หากโดนแสงแดดจัดและยาวนานใบจะเปลี่ยนเป็นสีขาว ยอดไม่เติบโต ส่วนของใบเหลียงเป็นนิยมนํามาประกอบอาหารในท้องถิ่น และได้รับการยอมรับขยายวงกว้างไปยังพื้นที่ต่างๆ ทั่วประเทศ เมนูที่ได้รับความนิยมสูงสุดคือใบเหลียงผัดไข่ จนทําให้เกิดความต้องการของตลาดสูงขึ้น